La formació s'adreça als professionals tècnics dels equipaments escènics i musicals per tal d'afavorir una millor atenció a les persones amb discapacitat usuàries dels seus equipaments
Pràctiques vivencials durant el curs "Atenció a les persones amb discapacitat" al Teatre Municipal de Girona
La Direcció General de Cooperació Cultural juntament amb l'SDE (Servei de Desenvolupament Empresarial) organitzen el mòdul formatiu "L'accessibilitat als equipaments culturals", en el marc de les actuacions dels plans d'accessibilitat dels equipaments escènics i musicals.
Aquest taller anomenat "Atenció a les persones amb discapacitat" va tenir lloc el passat dimarts, 14 de maig, al Teatre Municipal de Girona i és la primera de les formacions territorials en relació amb l'accessibilitat que es desenvoluparan durant el 2019.
El principal objectiu de la jornada ha estat afavorir una atenció de qualitat a les persones amb diversitat funcional i, per això, és necessari dotar als professionals dels equipaments amb eines que millorin l'atenció presencial als seus llocs de treball.
Maria Josep Caldés, terapeuta ocupacional del Centre per a l'Autonomia Personal Sírius del Departament de Treball, Afers Socials i Famílies, ha dut a terme la formació del taller, amb una part teòrica on ha descrit les diferents discapacitats amb què es podien trobar els tècnics dels equipaments (física, sensorial, intel·lectual i per trastorn o malaltia mental) donant pautes sobre com tractar i ajudar a cadascuna de les persones segons les seves necessitats.
Irene Calvis, responsable del Projecte Social del Gran Teatre de Liceu també ha exposat com implementen a nivell pràctic les diferents mesures d'accessibilitat i quins projectes específics han desenvolupat per a les persones amb discapacitat.
Actualment, hi han 537.998 persones amb discapacitats i 1.361.468 persones més grans de 65 anys a Catalunya.
Cada vegada tenim una població d'edat més avançada i això implica la necessitat d'adequar els diferents espais dels equipaments, no només tenint en compte a les persones amb discapacitat, sinó pensant en la millor comoditat i seguretat per a tothom.
Ha estat una jornada molt participativa on els programadors i tècnics dels equipaments gironins han explicat les pròpies experiències en l'atenció a les persones amb discapacitat.
Pràctica vivencial en l'accés a un teatre
S'han utilitzat els accessos al Teatre Municipal de Girona per dur a terme una pràctica vivencial en què els assistents del taller han participat fent ús d'unes cadires de rodes, ulleres especials que simulaven una ceguera i bastons.
D'aquesta manera, els tècnics han pogut experimentar en primera persona quines són les dificultats reals amb les que es troben les persones amb discapacitat al accedir al seu equipament.
L'objectiu de la pràctica és millorar la qualitat del servei que els hi poden oferir en tres nivells: accés, comunicació i manipulació.
El Departament de Cultura, en el marc de les seves competències, està duent a terme el Pla d'accessibilitat dels equipaments escènics i musicals, espais d'arts visuals i cinemes, on es pretén que les activitats culturals garanteixin les suficients condicions d'accessibilitat per a tothom.
Les properes sessions es duran a terme a les localitats i equipaments següents:
6 de juny: Formació com organitzar funcions accessibles al Gran Teatre del Liceu
Atenció a les persones amb discapacitat (27/06/2019) (Teatre Escorxador de LLeida)
Atenció a les persones amb discapacitat (14/10/2019) (Teatre Bartrina de Reus)